KCM มั่นใจปีนี้กำไรพุ่ง แม้ลดเป้ารายได้มาทรงตัวเท่าปีก่อนจากคาดโต 20%
KCM มั่นใจปีนี้กำไรพุ่ง แม้ลดเป้ารายได้มาทรงตัวเท่าปีก่อนจากคาดโต 20%
25 ส.ค. 2558

นายนิพนธ์ เจริญกิจ กรรมการผู้จัดการ บริษัท เค.ซี.เมททอลชีท จำกัด (มหาชน) หรือ KCM เปิดเผยว่า บริษัทได้ปรับลดเป้ารายได้ปีนี้เหลือใกล้เคียงกับปีก่อนที่ 690 ล้านบาท เนื่องจากกำลังซื้อชะลอตัวตามภาพรวมเศรษฐกิจในประเทศ
แต่ยังมั่นใจว่ากำไรสุทธิปีนี้จะเติบโตอย่างก้าวกระโดดจากปีก่อนที่ทำได้ 7.07 ล้านบาท เนื่องจากครึ่งปีแรกทำกำไรไปแล้วกว่า 17 ล้านบาท หลังบริษัทเน้นขายสินค้าให้อัตรากำไรสูง อย่างเช่น กลุ่มสินค้าประเภทโรงงานสำเร็จรูป ซึ่งมีอัตรากำไรขั้นต้นสูงถึง 30% เทียบกับสินค้าประเภทเดิมที่ประเภทโครงเหล็กและหลังคาเมทัลชีทสำหรับงานก่อสร้างทั่วไป ที่มีอัตรากำไรขั้นต้นเพียง 25% ส่งผลให้อัตรากำไรสุทธิปีนี้ปรับตัวเพิ่มขึ้นมาอยู่ที่ 5% จากปีก่อนที่ 1.02%
ประกอบกับ ธุรกิจคลังสินค้าให้เช่าที่เชียงใหม่พื้นที่รวม 6,000 ตารางเมตร ขณะนี้มีลูกค้าเข้ามาเช่าแล้ว 30% และยังมีลูกค้ารายใหม่ๆ ที่อยู่ระหว่างการเจรจาคาดว่าจะเต็ม 100% ภายในปีนี้ ขณะเดียวกัน บริษัทจะเริ่มสร้างคลังสินค้าแห่งที่ 2 ที่จังหวัดข่อนแก่น พื้นที่ 6,000 ตารางเมตรเช่นเดียวกัน และเริ่มมีลูกค้ามาติดต่อเพื่อขอเช่าแล้ว
ส่วนแผนการขยายสาขาร้านค้าวัสดุก่อสร้างที่เจาะกลุ่มตลาดระดับนั้น นายนิพนธ์ กล่าวว่า ในปีนี้จะมีจำนวน 5-10 สาขา และจะครบ 92 สาขาตามเป้าหมายภายในปี 60 ซึ่งจะทำให้อัตรากำไรสุทธิของบริษัทเพิ่มขึ้นเป็น 10% เพราะจะมีเครือข่ายในการขายสินค้ามากยิ่งขึ้น แต่ค่าใช้จ่ายส่วนกลางจะลดลงอย่างมีนัยสำคัญ
นอกจากนี้บริษัทอยู่ระหว่างเจรจาพันธมิตรประเทศลาว เพื่อขยายสาขาในต่างประเทศ คาดว่าจะได้ข้อสรุปภายในปีนี้ ส่วนดีลที่ประเทศฟิลิปปินส์ ยังไม่มีความคืบหน้าเพิ่มเติม แต่คาดว่าจะมีความชัดเจนมากยิ่งขึ้นภายในปีนี้เช่นเดียวกัน